[pic] | EUROOPA KOMISJON |

Brüssel 19.4.2010

KOM(2010)155 lõplik

KOMISJONI ARUANNE EUROOPA PARLAMENDILE JA NÕUKOGULE

Esimene aruanne, mis käsitleb 2003. aasta ühinemisakti protokolli nr 3 (Suurbritannia ja Põhja-Iiri Ühendkuningriigi suveräänsete baasipiirkondade kohta Küprosel) sätete rakendamist

KOMISJONI ARUANNE EUROOPA PARLAMENDILE JA NÕUKOGULE

Esimene aruanne, mis käsitleb 2003. aasta ühinemisakti protokolli nr 3 (Suurbritannia ja Põhja-Iiri Ühendkuningriigi suveräänsete baasipiirkondade kohta Küprosel) sätete rakendamist

Sissejuhatus

2003. aasta ühinemisakt,[1] millele protokoll nr 3 (Suurbritannia ja Põhja-Iiri Ühendkuningriigi suveräänsete baasipiirkondade kohta Küprosel)[2] (edaspidi „protokoll”) on lisatud, jõustus 1. mail 2004.

Protokolliga määratakse kindlaks, milliseid Euroopa Ühenduse asutamislepingu ja seonduvate EÜ õigusaktide (nüüd Euroopa Liidu õigusaktide) sätteid kohaldatakse Ühendkuningriigi suveräänsetes baasipiirkondades Akrotiris ja Dhekelias Küprosel, samuti nähakse protokolliga ette erikord nende sätete rakendamiseks.

Käesolevas aruandes ei käsitleta nõukogu 29. aprilli 2004. aasta määrusele (EÜ) nr 866/2004 (ühinemisakti protokolli 10 artiklis 2 sätestatud korra kohta) vastavat isikute, kaupade ja teenuste liikumist üle eraldusjoone, mis eraldab Küprose Vabariigi neid alasid, mille üle Küprose Vabariigi valitsusel puudub tõhus kontroll, Küprose Vabariigi aladest, mis on Küprose Vabariigi valitsuse tõhusa kontrolli all[3]. [4]

Käesolev aruanne hõlmab ajavahemikku 1. maist 2004 – 30. aprillini 2009.

TOLL, KAUDNE MAKSUSTAMINE JA ÜHINE KAUBANDUSPOLIITIKA

Baasipiirkonnad moodustavad osa Euroopa Liidu tolliterritooriumist[5]. Baasipiirkondades kohaldatakse seepärast, ja vastavalt protokolli artiklile 2, mitmeid tolliküsimusi ja ühtset kaubanduspoliitikat käsitlevaid poliitilisi õigusakte (nagu neid on aja jooksul muudetud või asendatud) ning nende rakendamist käsitlevaid õigusakte[6]. Õigustiku nimetatud osa rakendamisele baasipiirkondade haldusasutuse poolt ja sellega seotud koostööle asjaomaste Küprose Vabariigi ametiasutustega võib anda rahuldava hinnangu. Komisjon ei ole teadlik ühestki kaebusest.

Hinnang on põhimõtteliselt sama ka nende ühenduse õigusaktidega seoses, mis käsitlevad käibemaksu, aktsiisi või muid kaudseid makse[7]. Siiski on komisjon teinud kindlaks teatavad ohud, kui tegu on maksu- ja tollimaksusoodustuste ja -vabastustega tarnete puhul Ühendkuningriigi relvajõududele ja nendega seotud personalile[8] (mis on ette nähtud Küprose Vabariigi asutamislepinguga[9] ja mida on kinnitatud protokolliga). Nimetatud ohud on eelkõige seotud käibemaksuvabastusega, mida antakse Ühendkuningriigi relvajõududele ja neid saatvale tsiviilpersonalile: käibemaksuvabastust on võimalik kuritarvitada esiteks seetõttu, et teatavate käibemaksuga maksustatavate kaupade suhtes (eelkõige transpordivahendid) ei ole kehtestatud koguselisi piiranguid, ja teiseks seetõttu, et baasipiirkondade haldusasutus näib maksuvabastust liialt vabalt tõlgendavat, s.t seda laiendanud ka personali ülalpeetavatele[10]. Komisjon uurib seda küsimust üksikasjalikumalt ja võtab vajaduse korral asjakohaseid meetmeid.

ÜHINE PÕLLUMAJANDUSPOLIITIKA

Baasipiirkondade suhtes kohaldatakse ühist põllumajanduspoliitikat[11]. Seda rakendatakse sujuvalt.

Ühendkuningriik on baasipiirkondadega seotud põllumajandusküsimused täielikult delegeerinud Küprose Vabariigile[12]. Koostöö suveräänsete baasipiirkondade haldusasutuse ja asjaomaste Küprose ametiasutuste vahel on hea.

Asjaomane Küprose Vabariigi ametiasutus on aruandeperioodi jooksul baasipiirkondades asuvate abisaajate kasuks rakendanud järgmisi ühise põllumajanduspoliitika kavasid: i) ühtne pindalatoetuste kava; ii) eri telje raames võetavad meetmed maaelu arengu toetamiseks ja iii) ühise turukorralduse meetmed, eelkõige veinisektoris. Erinevate kavade raames on Küprose põllumajandusmaksete organisatsioonile esitatud mitmeid taotlusi, kohapealsed kontrollimised ja väljamaksed on tehtud.

Komisjoni tähelepanu ei ole juhitud ühelegi ühise põllumajanduspoliitika rakendamist mõjutavale probleemile. Olemasoleva teabe (2008. aasta kohapealne kontroll) dokumendipõhine kontroll kinnitas, et taotlused esitati nimetatud valdkondades. Lisaks vastavad kontrolliasutuse hinnangul nõuetele Küprose Vabariigi poolne põllumajandustoetuste haldamine (sealhulgas väljamaksed) ja eelkõige Küprose makseasutuse sisekontrollisüsteemid.

Küprose Vabariik teatas vaid väiksematest probleemidest taotluste menetlemisel ja kohapealsete kontrollide korraldamisel. Nimetatud probleemid olid seotud järgmisega: i) alade mõõtmine globaalse positsioneerimissüsteemi seadmete abil baasipiirkondade haldusasutuse paigaldatud antennide läheduses (kus oli raske või võimatu saavutada ühendust satelliitidega); ii) asjaolu, et baasipiirkondade haldusasutus annab põllumajanduspiirkondade kasutuslubasid välja ainult aastaks, kuigi maaelu arengu toetusmeetmete lepingud sõlmitakse viieks või enamaks aastaks (nt keskkonnasõbraliku põllumajandusega piirkonnad) – sellistel juhtudel kiideti asjaomased maatükid abikõlblikena heaks, aga toetuse taotleja peab igal aastal esitama uue dokumentatsiooni (mille annab välja baasipiirkondade haldusasutus); ning iii) teavitati ohust,[13] et baasipiirkondade haldusasutuselt on keeruline saada uue ehitise ehitusluba (nii kehtestatakse võimalikke piiranguid teatavate ühise põllumajanduspoliitika kavade raames).

VETERINAAR- JA FÜTOSANITAARKÜSIMUSED

Euroopa Liidu veterinaar- ja fütosanitaareeskirjade rakendamine, millele on osutatud protokolli artikli 3 punktis b, on delegeeritud Küprose Vabariigile[14]. Baasipiirkondade 2007. aasta põllumajanduseeskirjade määrusesse on inkorporeeritud mitmed Küprose Vabariigi seadused, millega rakendatakse veterinaar- ja fütosanitaarvaldkonnas meetmeid, mille otsene eesmärk on kaitsta rahvatervist. Küprose Vabariigi valitsus teavitab baasipiirkondade haldusasutust asjaomaste õigusaktide vastuvõtmisest või muutmisest. Lisaks toimub hädaolukordades tihe koostöö[15] haiguste tõrje meetmete kooskõlastamisel. Fütosanitaarsertifikaati vajavaid tooteid ei saa baasipiirkondadesse tuua otse kolmandatest riikidest, vaid need peavad Küprosele sisenema Küprose Vabariigi valitsuse kontrolli all oleva sadama või lennuvälja kaudu. Seega viivad Küprose Vabariigi heakskiidetud piiripunktides asjaomased kontrollimised läbi pädeva Küprose ametiasutuse inspektorid. Võrreldavad meetmed kehtivad ka juhul, kui kolmandatest riikidest tuuakse elusloomi või loomseid tooteid, mis peavad läbima veterinaarkontrolli.

Protokolli nende sätete rakendamisele võib anda rahuldava hinnangu. Raskusi või praktilisi probleeme ei esinenud. Komisjonile ei ole kaebusi esitatud.

SOTSIAALKINDLUSTUS

Protokolli artikliga 4 nähakse ette, et inimesi, kes elavad või töötavad suveräänsete baasipiirkondade territooriumil ning kelle suhtes kohaldatakse Küprose Vabariigi sotsiaalkindlustusalaseid õigusakte, koheldakse nõukogu määruse (EMÜ) nr 1408/71[16] kohaldamisel nii, nagu elaksid või töötaksid nad Küprose Vabariigi territooriumil[17]. Seega tagatakse protokolliga baasipiirkondades töötavatele inimestele[18] see, et tegelikkuses koheldakse neid sotsiaalkindlustuse valdkonnas võrdväärsetena Küprose Vabariigis töötavate isikutega.

Selleks et hõlbustada sotsiaalkindlustust käsitlevate Küprose õigusaktide kohaldamist, on baasipiirkondade haldusasutus asjaomaste Küprose õigusaktide sätted üle võtnud[19]. Samuti on baasipiirkondade haldusasutus üle võtnud (inglise keeles) kõik Küprose Vabariigi sotsiaalkindlustusameti kasutatavad vormid. Kahepoolses kokkuleppes on ette nähtud vajalik halduskord. Rakendamise järelevalve on üldiselt delegeeritud Küprose Vabariigi ametiasutustele, v.a relvajõudude töötajate puhul.

Protokolli selle sätte rakendamine on tõhus. Komisjonile ei ole kaebusi esitatud.

JUSTIITS- JA SISEKÜSIMUSED

Protokolli artikli 5 kohaselt ei nõuta Küprose Vabariigilt nende inimeste kontrollimist, kes ületavad tema ja suveräänsete baasipiirkondade vahelise maismaa- või merepiiri, kuid Ühendkuningriik kontrollib isikuid, kes ületavad suveräänsete baasipiirkondade välispiiri.

Suveräänsete baasipiirkondade välispiir on määratletud järgmiselt: „nende merepiir ning nende lennujaamad ja sadamad, kuid mitte nende ja Küprose Vabariigi vaheline maismaa- või merepiir”[20]. Teisisõnu ei ole baasipiirkondade haldusasutusel kohustust kontrollida isikuid Küprose Vabariigi maismaapiiril[21].

Kogu aruandeperioodi vältel olid „piiripunktideks”[22] määratud ainult RAF Akrotiri lennuväebaas ja kolme miili pikkune sektor Dhekelia rannikul. Viimati nimetatud, vaid teatavatel eesmärkidel kasutatavat punkti aruandeperioodil piiriületuseks ei kasutatud. Mõlemat punkti võib kasutada ainult Briti relvajõudude või baasipiirkondade haldusasutustega seotud militaar- või tsiviilpersonal.

Baasipiirkondade haldusasutus ei säilita andmeid piire ületavate isikute arvu ega kodakondsuse kohta. Komisjonile ei antud teada ühestki vahejuhtumist. Ühel üksikjuhtumil (Liibanoni kriisi ajal aastal 2006) tegi baasipiirkondade haldusasutus humanitaareesmärgil[23] erandi kolmandate riikide kodanike suhtes kohaldatavatest tingimustest, mis on sätestatud protokolli lisa neljanda osa punktis 3 a[24] ja mis käsitlevad baasipiirkondade välispiiri ületamise lubamist. Osutatud juhul transporditi evakueerimismenetluse esimestel päevadel väike hulk (vähem kui 50) kolmandate riikide kodanikke Liibanonist õhuteed pidi RAF Akrotiri lennuväebaasi[25].

Seoses baasipiirkondade välispiiride valvamisega korraldab baasipiirkondade haldusasutus oma merepiiridel korrapäraseid kontrollimisi merel. Seoses varjupaigaküsimustega on vastutus Küprosele baasipiirkondade kaudu sisenenud varjupaigataotlejate taotluste läbivaatamise eest kahe riigi vastastikuse mõistmise memorandumi kohaselt delegeeritud Küprose Vabariigile. Küprose Vabariik vaatab läbi ka kõigi nende varjupaigataotlejate taotlused, kes sisenesid Küprose Vabariigi valitsuse kontrolli all olevatele aladele idapoolse suveräänse baasipiirkonna kaudu[26]. Muid seotud ülesandeid Küprose Vabariigile delegeeritud ei ole.

Protokolli lisa neljanda osa punkti 5 sätete rakendamisel ei ole kõrvalekaldeid esinenud. Rahuldava hinnangu saab anda baasipiirkondade välispiiridel toimuvale isikute kontrollimisele ja vaatlustegevusele, mida viib läbi baasipiirkondade haldusasutus, samuti koostööle Küprose ametiasutustega. .

MUUD EUROOPA LIIDU ÕIGUSE VALDKONNAD

Väljaspool protokolli täpset kohaldamisala on baasipiirkondade haldusasutus näinud ette vahetult kohaldatavate ELi õigusaktide ühepoolse kohaldamise[27]. Selle tulemusena kohaldatakse baasipiirkondades kaudselt ka muid ühenduse õigusakte. Määrusega jõustati baasipiirkondade haldusasutuse kohustus, mille kohaselt Briti baasipiirkondade Küprose elanikkonna suhtes kohaldatavad seadused on võimaluse korral samaväärsed Küprose Vabariigi seadustega[28]. Kooskõlas „ülevõtmiskohustusega” võttis baasipiirkondade haldusasutus samaaegselt Küprose Vabariigiga (1. jaanuar 2008) kasutusele euro[29].

JÄRELDUSED

2003. aasta ühinemisakti protokoll nr 3 Suurbritannia ja Põhja-Iiri Ühendkuningriigi suveräänsete baasipiirkondade kohta Küprosel, jõustus 1. mail 2004. Protokolliga määratakse kindlaks, milliseid Euroopa Liidu õigussätteid kohaldatakse Küprosel Akrotiris ja Dhekelias asuvate Ühendkuningriigi suveräänsete baasipiirkondade suhtes ja kehtestatakse nende sätete rakendamise erikord.

Tolli, kaudse maksustamise ja ühise kaubanduspoliitika osas saab õigustiku asjaomase osa rakendamisele baasipiirkondade haldusasutuse poolt ja sellega seotud koostööle asjaomaste Küprose Vabariigi ametiasutustega anda rahuldava hinnangu. Siiski on Ühendkuningriigi relvajõudude ja nendega seotud personali tollimaksu- ja maksusoodustuste ja -vabastuste osas tuvastatud teatavad ohud.

Ühist põllumajanduspoliitikat rakendatakse suveräänsetes baasipiirkondades sujuvalt. Küprose Vabariik teatas vaid väiksematest probleemidest taotluste menetlemisel ja kohapealsete kontrollide korraldamisel.

Protokolli fütosanitaar- ja veterinaarvaldkonna sätete rakendamisele saab anda rahuldava hinnangu. Näib, et raskusi või praktilisi probleeme ei esinenud. Komisjonile ei ole kaebusi esitatud.

Sotsiaalkindlustuse osas hinnatakse rakendamist tõhusaks. Ka selles valdkonnas ei ole komisjonile kaebusi esitatud.

Justiits- ja siseküsimuste valdkonna sätete rakendamisel ei ole kõrvalekaldeid esinenud. Rahuldava hinnangu saab anda suveräänsete baasipiirkondade välispiiridel toimuvale isikute kontrollimisele ja vaatlustegevusele, mida viib läbi baasipiirkondade haldusasutus, samuti koostööle Küprose ametiasutustega.

Üldjäreldusena võib öelda, et 2003. aasta ühinemisakti protokoll nr 3 võimaldab Suurbritannia ja Põhja-Iiri Ühendkuningriigi suveräänsetes baasipiirkondades Akrotitris ja Dhekelias Küprosel tõhusalt kohaldada Euroopa Liidu õigusaktide teatavaid sätteid. Komisjon jätkab protokolli rakendamise järelevalvet, eelkõige seoses tuvastatud ohtudega.

[1] Akt Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimuste ja Euroopa Liidu aluslepingutesse tehtavate muudatuste kohta, ELT L 236, 23.9.2003, lk 33.

[2] ELT L 236, 23.9.2003, lk 940.

[3] ELT L 161, 30.04.2004, lk 128.

[4] Eraldusjoone määrusega seotud küsimustes vt iga-aastased eraldusjoont käsitlevad komisjoni aruanded nõukogule (vt nt KOM(2009) 478 (lõplik), 14.9.2009).

[5] Vt protokolli artikli 2 lõige 1 ja artikli 7 lõige 1.

[6] Vt protokolli lisa esimeses osas esitatud loetelu.

[7] Vt protokolli artikli 2 lõige 2 ja protokolli lisa teine osa.

[8] Vt protokolli artikli 2 lõige 3 ja protokolli lisa kolmas osa.

[9] Küprose Vabariigi asutamist käsitlev leping, 16. august 1960.

[10] Selline tõlgendus oleks vastuolus käibemaksudirektiivi (nõukogu 28. novembri 2006. aasta direktiiv 2006/112/EÜ, ELT L 347, 11.12.2006, lk 1) artikli 151 lõike 1 punktiga e.

[11] Vt protokolli artikli 3 lõige a.

[12] Vastavalt baasipiirkondade põllumajandussätteid käsitlevale 2007. aasta määrusele, 2007. aasta määrus nr 9, 20. aprilli 2007. aasta The Sovereign Base Areas Gazette nr 1454, kaasanne nr 2, lk 83 (edaspidi „põllumajandussätete määrus 2007”).

[13] Komisjoni teavitas kohapealse auditi ajal üks baasipiirkondades asuv abisaaja.

[14] Selle tulemusena kontrollivad kõiki Küprose põhjaosast idapoolsesse baasipiirkonda saabuvaid kartulisaadetisi Küprose Vabariigi fütosanitaarinspektorid.

[15] Näiteks loomade nakkushaiguste puhangute korral, nagu lindude gripp ning suu- ja sõrataud 2006 ja 2007 aastal.

[16] Nõukogu määrus (EMÜ) nr 1408/71, 14. juuni 1971, sotsiaalkindlustusskeemide kohaldamise kohta ühenduse piires liikuvate töötajate, füüsilisest isikust ettevõtjate ja nende pereliikmete suhtes, EÜT L 149, 5.7.1971, lk 2.

[17] Kuna baasipiirkonnad moodustavad osa Ühendkuningriigi territooriumist, siis koheldakse seal töötavaid inimesi Ühendkuningriigis töötavate inimestena ja seega kohaldatakse nende suhtes Ühendkuningriigi sotsiaalkindlustusalaseid õigusakte (nagu sätestatud nõukogu määruses (EMÜ) nr 1408/71). Nimetatud määruse põhjal koheldaks nimetatud isikuid Küprosel välismaalastena. Näiteks saaksid nad kasutada Küprose tervishoiuteenuseid ainult eelneva heakskiidu korral Ühendkuningriigi tervishoiuasutuste poolt. Protokolli artiklis 4 käsitletakse seda probleemi.

[18] Relvajõudude ja Ühendkuningriigi riigiteenistujate suhtes ei kohaldata Küprose sotsiaalkindlustusalaseid õigusakte, vaid vastavalt nõukogu määruse (EMÜ) nr 1408/71 artikli 13 lõike 2 punktidele d ja e kohaldatakse nende suhtes Ühendkuningriigi asjaomaseid õigusakte ja protokolli artikkel 4 nende kohta ei kehti.

[19] Sotsiaalkindlustust käsitlev 1980. aasta määrus, 2. oktoobri 1982. aasta Gazette nr. 569, 2.10.1982.

[20] Vt protokolli lisa neljanda osa punkti 1.

[21] Erand on piir idapoolse suveräänse baasipiirkonna ja nende alade vahel, mille üle Küprose Vabariigi valitsusel puudub tõhus kontroll (protokolli nr 10 kohaldamise peatamise ajal käsitatakse seda piiri suveräänsete baasipiirkondade välispiirina; vt 2003. aasta ühinemisakti protokolli nr 10 artikli 2 lõige 2).

[22] Alates 11. augustist 2009 on baasipiirkondade haldusasutus lubanud vastavalt protokolli lisa neljanda osa punktile 1 b piiriületuse järgmistes „piiripunktides”: RAF Akrotiri lennuväebaas, Akrotiri muul, Watsoni muul Dhekelias ja Kingsfieldi lennuväli Dhekelias.

[23] Vt protokolli lisa neljanda osa punkti 3 alapunkti b.

[24] Eelkõige tingimus, et isikutel oleks kehtiv reisidokument ja kehtiv Küprose Vabariigi viisa, kui seda nõutakse.

[25] Baasipiirkondade haldusasutuse andmetel oli tegemist kiireloomuliste juhtudega. Kõik järgnevad Liibanoni kriisi ajal saabunud kolmandate riikide kodanikud transporditi Limassoli sadamasse Küprose Vabariigi kontrolli all olevas alas ja nad läbisid Küprose Vabariigi ametiasutuste sisserändekontrolli.

[26] Vt protokolli lisa neljanda osa punkti 7 alapunkti b.

[27] Vt Euroopa Ühendust (erimeetmed) käsitlev 2005. aasta määrus (2005. aasta määrus nr 24).

[28] Nootide vahetamise vormis Ühendkuningriigi ja Küprose vabariigi vahel 16. augustil 1960 sõlmitud lepingu (Ühendkuningriigi suveräänsete baasipiirkondade halduse kohta) jaotise 3 artikkel 2 (liide 0).

[29] Vt Euroopa Ühendust (erimeetmed) (euro müntidega sarnanevate medalite ja märkide kohta) käsitlev 2008. aasta määrus, 2008. aasta avalik õigusakt nr 37, 10. novembri 2008. aasta Gazette nr 1518.